
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod                                                               Broj: St-330/2017-5

	U    I M E    R E P U B L I K E     H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA TRGOVAČKOG SUDA U OSIJEKU, po stečajnom sucu Vesni Vukelić, postupajući po prijedlogu FINE za otvaranje  stečajnog postupka po službenoj dužnosti nad dužnikom EURO INVEST j.d.o.o za trgovinu, prijevoz i građevinarstvo Požega, Dubrovačka 153, OIB 72671200757, nakon održanog ročišta radi rasprave o pretpostavkama za otvaranje stečajnog postupka, dana 19.svibnja 2017.

r i j e š i o     j e

	I- Odbija se prijedlog  FINE za otvaranje stečajnog postupka nad dužnikom EURO INVEST j.d.o.o za trgovinu, prijevoz i građevinarstvo Požega, Dubrovačka 153, OIB 72671200757.

	II - Nalaže se Financijskoj agenciji, po pravomoćnosti ovog rješenja izdati nalog poslovnoj banci dužnika za oslobođenje sredstava zaplijenjenih prema odredbi čl. 112 st. 5 Stečajnog zakona u iznosu od 5.000,00 kn, te omogućiti dužniku raspolaganje navedenim sredstvima.

Obrazloženje

	Financijska agencija po službenoj dužnosti  podnijela je ovom sudu prijedlog za otvaranje stečajnog postupka nad dužnikom EURO INVEST j.d.o.o. Požega, shodno odredbi čl. 110 Stečajnog zakona (NN br. 71/15, dalje SZ). 
	U prijedlogu navodi da dužnik na dan 6.2.2017. u očevidniku redoslijeda Osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 17.748,46 kn u koji iznos je uračunata kamata i naknada Financijske agencije za provedbu ovrhe na novčanim sredstvima. 
	Na temelju prijedloga sud je zakazao ročište radi rasprave o pretpostavkama za otvaranje stečajnog postupka na dan 16.svibnja 2017.
	Na održanom ročištu zakonski zastupnik dužnika Davor Kovačević protivio se prijedlogu te je osporio postojanje insolventnosti kao stečajnog razloga jer je dužnikov račun nakon podnošenja prijedloga za otvaranje stečajnog postupka deblokiran, tako da više nema evidentiranih nepodmirenih obveza i dužnik dalje nastavlja redovito izmirivati svoje obveze koje su inače manje u odnosu na vrijednost imovine koje činjenice je potvrdio prilaganjem potvrde Fine od 2.5.2017. i bilanci za poslovnu 2015. i 2016.g. Također je naveo da je on jedini zaposlenik kod dužnika i da uredno obračunava te isplaćuje plaću.
	U tijeku dokaznog postupka sud je izveo dokaz uvidom u spis te priloženu potvrdu FINE o blokadi računa i novčanih sredstava od 2.5.2017. i račune dobiti i gubitka za razdoblje 2015. i 2016.g.
	Iz priložene potvrde FINE od 2.5.2017. utvrđeno je da dužnik nakon podnošenja prijedloga za otvaranje stečajnog postupka više nema blokiran račun niti u očevidniku redoslijeda plaćanja ima evidentiranih neizmirenih obveza, dok iz priloženih računa dobiti i gubitka za razdoblje posljednje 2 poslovne godine proizlazi da bilježi značajnu vrijednost imovine u iznosu od 456.378,00 kn koja pokriva iznos evidentiranih obveza.
	Odredbom čl.5 Stečajnog zakona (NN 71/15, dalje SZ) propisano je da se stečajni postupak može otvoriti ako sud utvrdi postojanje stečajnog razloga, a stečajni razlozi su nesposobnost za plaćanje i prezaduženost. Prema odredbi čl.6 st 2 smatrat će se da je dužnik nesposoban za plaćanje ako u očevidniku redoslijeda osnova za plaćanje koji vodi FINA ima jednu ili više evidentiranih neizvršenih osnova za plaćanje u razdoblju od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa te ako nije isplatio 3 uzastopne plaće koje radniku pripadaju prema Ugovoru o radu, Pravilniku o radu, Kolektivnom ugovoru ili posebnom propisu odnosno prema drugom aktu kojim se uređuju obveze poslodavca prema radniku.
	Prema čl. 7 SZ-a stečajni razlog prezaduženosti postoji ako je imovina dužnika pravne osobe manja od postojećih obveza.		
	Kako iz priložene potvrde FINE kojom se sukladno čl.6 st 3 SZ-a dokazuje prestanak postojanja nesposobnosti za plaćanje kao stečajnog razloga, jasno proizlazi da dužnik u očevidniku redoslijeda osnova za plaćanje nema više evidentiranih obveza i račun mu više nije blokiran, to je sud utvrdio da kod dužnika nije ostvaren stečajni razlog predviđen odredbom čl.6 SZ-a, dok iz priloženih računa dobiti i gubitka proizlazi da vrijednost imovine pokriva postojeće obveze pa ne postoji niti stečajni razlog prezaduženosti propisan odredbom čl.7 SZ-a zbog čega je odlučeno kao u izreci ovog rješenja na temelju čl.128 st. 6 istog Zakona.
	Obzirom da je FINA na temelju odredbe čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 5.000,00 kn, a prijedlog je odbijen, to je odlučeno zaplijenjena novčana sredstva vratiti na poslovni račun dužnika pa je riješeno kao pod toč. II.

    U Slav.Brodu, 19.svibnja 2017.
                                                                                                    	STEČAJNI SUDAC:
                                                                                                     	Vesna Vukelić v.r.
Za točnost otpravka-ovlašteni službenik
Terezija Knežević
					

NAPUTAK O PRAVNOJ LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stanici e-Oglasna ploča suda.

Dostaviti putem mrežne stanice e-Oglasna ploča
1. FINA , po pravomoćnosti putem pošte
2. dužnik
3. poslovna banka, po pravomoćnosti putem pošte

